На основу чл. 16, 24. и 33. Покрајинске скупштинске одлуке о покрајинској управи („Службени лист АПВ”, бр. 37/14, 54/14 – др.одлука, 37/15, 29/17, 24/19, 66/20 и 38/21), чл. 11 и 23. Покрајинске скупштинске одлуке о буџету („Службени лист АПВ”, бр. 54/22, 27/23 и 35/23) у вези с чл. 31–58 Закона о пољопривредном земљишту („Службени гласник РС”, бр. 62/06, 65/08 – др. закон, 41/09 , 112/15, 80/17 и 95/18-др.закон) и Покрајинском скупштинском одлуком о програму заштите, уређења и коришћења пољопривредног земљишта на територији АП Војводине у 2023. години („Службени лист АПВ”, брoj 54/22, 27/23 и 35/23), а у вези са Правилником о спровођењу конкурса које расписује Покрајински секретаријат за пољопривреду, водопривреду и шумарство („Службени лист АП Војводине 8/2023), покрајински секретар за пољопривреду, водопривреду и шумарство доноси

**ПРАВИЛНИК О**

**ДОДЕЛИ ПОДСТИЦАЈНИХ СРЕДСТАВА ПУТЕМ КОНКУРСА ЗА ДОДЕЛУ ПОДСТИЦАЈНИХ СРЕДСТАВА ЗА УКЛАЊАЊЕ ДИВЉИХ ДЕПОНИЈА С ПОЉОПРИВРЕДНОГ ЗЕМЉИШТА У АП ВОЈВОДИНИ У 2023. ГОДИНИ**

**Опште одредбе**

Члан 1.

Овим правилником прописује се поступак (намена, конкурс, право учешћа, поступак с пријавама, разматрање пријава, бодовање и критеријуми за доделу средстава, одлучивање, уговарање, праћење реализације и завршне одредбе) доделе подстицајних средстава путем конкурса за уклањање дивљих депонија с пољопривредног земљишта, по тачки 2.3. Програма заштите, уређења и коришћења пољопривредног земљишта на територији АП Војводине у 2023. години („Службени лист АПВ”, бр. 54/22, 27/23 и 35/23) у даљем тексту: Програм.

Програм из става 1. овог члана донела је Скупштина Аутономне покрајине Војводине, а Покрајински секретаријат за пољопривреду, водопривреду и шумарство (у даљем тексту: Секретаријат) задужен је за његову реализацију.

**Висина и начин доделе средстава**

Члан 2.

Укупан износ бесповратних средстава који се додељује по овом конкурсу јесте **320.000.000,00** динара.

Средства која се по овом конкурсу додељују за уклањање комуналног, неопасног и инертног отпада у целости се обезбеђују из Буџета АП Војводине.

Бесповратна средства за подршку инвестиција по конкурсу утврђују се у износу до **100%** од укупно прихватљивих трошкова инвестиције.

Приликом обрачуна, узима се вредност инвестиције **без пореза на додату вредност (ПДВ).**

Средства се додељују на основу конкурса који се објављује у „Службеном листу АП Војводине”, дневном листу „Дневник” и на интернет страници Секретаријата.

**Намене за које се могу користити средства**

Члан 3.

Средства се додељују путем конкурса за уклањање, примарну сепарацију или други третман отпада на месту дивље депоније ради максималног искоришћавања комуналног отпада, утовар, транспорт, одлагање односно адекватно збрињавање комуналног, неопасног и инертног отпада (у даљем тексту: Отпад) са дивљих депонија формираних на пољопривредном земљишту у јавној својини, на регистрованим депонијама или локалитетима, који су планским документом јединице локалне самоуправе намењени за одлагање отпада.

**Право на учешће**

Члан 4.

Право да конкуришу имају јединице локалне самоуправе (градови и општине) с територије АП Војводине.

**Услови за учешће на конкурсу**

Члан 5.

Из поднете пријаве разматраће се једино парцеле које представљају пољопривредно земљиште у јавној својини на којима се налазе дивље депоније. Пријаве у којима се наводе друге врсте земљишта или друга врста власништва, неће бити разматране, односно пријава ће се делимично прихватати и самим тим опредељивити прихватљиви трошкови.

**Потребна документација којом се доказује испуњеност услова за учешће на конкурсу**

Члан 6.

Документација којом се доказује испуњеност услова за учешће на конкурсу:

* Образац пријаве (преузима се са интернет странице Секретаријата)
* Обавештење о депонији на коју ће се одложити Отпад сакупљен с дивљих депонија. Обавештење треба да садржи: назив депоније, катастарску општину и број катастарске парцеле на којој се налази депонија на коју ће се одложити Отпад уклоњен с дивљих депонија (у даљем тексту: Депонија), назив и адреса правног лица које управља депонијом на коју ће се одложити отпад;
* Копија акта који је донео орган локалне самоуправе, покрајински орган или републички орган или извод из планског документа јединице локалне самоуправе из којег се види да је Депонија предвиђена за одлагање Отпада;
* записник надлежног инспектора о стању утврђеном на лицу места на којем се налази свака од дивљих депонија која је предмет уклањања (не старији од дана објављивања овог конкурса) којим се констатује: назив дивље депоније или назив потеса или топонима на којем се дивља депонија налази, фотографију дивље депоније, констатацију инспектора да је реч о комуналном, неопасном, инертном отпаду, назив катастарске општине у којој се налази дивља депонија, број катастарске парцеле на којој се налази дивља депонија, површина земљишта коју заузима дивља депонија у м2, запремина дивље депоније у м3;
* Табела 1 – преглед дивљих депонија чије се уклањање планира; бланко примерак Табеле 1 преузима се са интернет странице Секретаријата;
* Извод из катастра из којег се види да је катастарска парцела на којој се налази дивља депонија у јавној својини и да је у питању пољопривредно земљиште;
* Елаборат са предмером и предрачуном радова на уклањању дивљих депонија наведених у Табели 1, као и са процењеним количинама отпада. Елаборат сачињава надлежно одељење локалне самоуправе или јавног комуналног предузећа. Процењена количина отпада треба да је усклађена са процењеном количином отпада констатованом у записнику комуналног инспектора или инспектора за заштиту животне средине.

Уколико буде потребно, Секретаријат задржава право да од подносиоца пријаве затражи додатну документацију.

**Начин подношења пријаве**

Члан 7.

Пријава на конкурс врши се електронским путем преко дигиталне платформе **АгроСенс АПВ**.

Пријаве на конкурс подносе закључно са 06.10.2023. године.

**Поступање са непотпуним пријавама**

Члан 8.

За подносиоце непотпуних пријава, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

Пријаве које су допуњене биће разматране тек након достављања документације која је тражена позивом из става 1. овог члана.

**Критеријуми за оцену пријава**

Члан 9.

Критеријуми за оцену пријава:

|  |  |  |
| --- | --- | --- |
| **Критеријуми** | **Начин бодовања** | **Бодови** |
| **Укупан број бодова** | | **100** |
| Број насељених места на територији  локалне самоуправе | ≤ 4 | 5 |
| 5-9 | 10 |
| ≥ 10 | 15 |
| Локација извођења радова | Захтеви код којих је планирана вредност радова на територији седишта града  или општине 50% или више од укупне вредности радова | 5 |
| Захтеви који се односе на општине које  немају насељено место | 10 |
| Захтеви код којих је планирана вредност радова на територији које није седиште града или општине више од 50% укупне вредности радова | 15 |
| Развијеност општине по Уредби о утврђивању јединствене листе развијености региона и јединица локалне самоуправе („Сл.гласник РС“ 104/2014) | ˃100 % | 5 |
| 81-100% | 10 |
| 61-80% | 15 |
| ˂60 % | 20 |
| Степен значаја, сврсисходност и очекивани ефекти пројекта | Низак | 10 |
| Средњи | 20 |
| Висок | 50 |

**Одлучивање о додели средстава**

Члан 10.

Комисија за разматрање пријава (у даљем тексту: Комисија), коју именује покрајински секретар, разматра поднете пријаве и доноси записник с предлогом одлуке о додели средстава.

Комисија предлаже листу подносилаца пријава који испуњавају услове на основу достављене документације, у складу с Конкурсом и Правилником. У складу с критеријумима, који су дефинисани Правилником, формира се бодовна листа на основу које се додељују бесповратна средства.

Предлогом одлуке о додели средстава утврђују су појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања или одбацивања.

Одлуку о додели средстава доноси покрајински секретар на основу предлога Комисије.

Одлука се објављује на званичној интернет страни Покрајинског секретаријата: www.psp.vojvodina.gov.rs.

**Доношење појединачних решења**

Члан 11.

На основу одлуке, Комисија сачињава а покрајински секретар доноси решење са образложењем и поуком о правном средству за подносиоце пријава којима су пријаве одбијене, одбачене или нису у потпуности прихваћене пријаве на основу предлога одлуке.

**Право жалбе**

Члан 12.

Незадовољни подносилац пријаве има право жалбе, у складу са законом.

Жалба се улаже Покрајинској влади, путем Покрајинског секретаријата, у року од 15 дана од дана достављања појединачног решења.

О жалби се одлучује у поступку прописаном Законом о општем управном поступку.

**Измена одлуке**

Члан 13.

Комисија ће предложити измену и допуну Одлуке о расподели средстава на основу усвојених жалби, уколико подносици пријава одустану од релизације инвестиције, раскида или анексирања закључених уговора, а уколико процени да постоји могућност реализације уговора током буџетске године и утврдиће подносиоце пријаве којима се одобравају нераспоређена средства према редоследу бодовне листе.

**Уговор о додели средстава**

Члан 14.

Након доношења одлуке о додели бесповратних средстава Покрајински секретар у име Покрајинског секретаријата закључује уговор о додели средстава са корисником, којим се регулишу права и обавезе уговорних страна.

Корисник средстава у обавези је да непосредно након закључења уговора о коришћењу средстава са Секретаријатом преда копију захтева за регистрацију менице, регистровану меницу и менично овлашћење, као средство обезбеђења за наменско коришћење додељених средстава.

Након достављања оверене окончане ситуације, анексом уговора утврдиће се коначан износ средстава која обезбеђују Покрајински секретаријат у случају да је вредност радова уговорена између корисника средстава и извршиоца мања од укупне уговорене вредности уговора између Покрајинског секретаријата и корисника средстава.

Уколико је вредност радова уговорена између корисника средстава и Извршиоца већа од укупне уговорене вредности уговора између Покрајинског секретаријата и корисника средстава, разлика пада на терет корисника средстава.

Корисник је у обавези да обезбеди сву неопходну техничку документацију као и све неопходне дозволе од надлежних органа.

Корисник средстава дужан је да радове на уклањању дивљих депонија реализује до **01.06.2024.** године.

**Исплата бесповратних средстава**

Члан 15.

Средства по овом конкурсу додељују се бесповратно, у висини до 100% од укупно прихватљивих трошкова инвестиције, без ПДВ-а.

Средства у вредности 100% додељеног износа биће исплаћена локалним самоуправама након закључења уговора након достаљања менице из претходног члана, а у складу с приливом средстава у буџет АП Војводине.

**Правдање уговорених средстава**

Члан 16.

Корисник средства је дужан да Покрајинском секретаријату достави:

* документација у вези са јавним набавкама и то:

Одлука о покретању поступка јавне набавке, јавни позив са портала УЈН, одлука о додели уговора, примерак уговора са извршиоцем уклањања дивљих депонија (у даљем тексту: Извршилац) са доказом о објави обавештења о закљученом уговору, односно, уколико није дужан по Закону о јавним набавкама да спроводи поступак јавне набавке да поднесе основ по ком је ослобођен уз документацију којом то доказује,

* Копија дозволе за транспорт отпада која гласи на име Извршиоца посла,
* Копију уговора о одлагању отпада између Извршиоца и Оператера који управља депонијом (у даљем тексту: Оператер) на коју се отпад одлаже (овај уговор се не доставља уколико је за Извршиоца изабран Оператер),
* копију важећег ценовника Оператера. Ценовник треба да је важећи на дан закључења уговора између Корисника средстава и Извршиоца,
* копију уговора са надзорним органом,
* копију лиценце надзорног органа издате од стране Инжињерске коморе Србије,
* Копију окончане ситуације са обрачуном извршених радова. Окончана ситуација и обрачун извршених радова треба да буду оверени шестоугаоним печатом и потписом надзорног органа, Извршиоца и надлежног комуналног инспектора или инспектора за заштиту животне средине (обавезни елементи ситуација треба да буду катастарска општина и број катастарске парцеле са које се дивља депонија уклања, катастарска општина и број катастарске парцеле на коју је отпад одложен, јединична цена за примарну сепарацију или други третман отпада, утовар, транспорт и одлагање отпада, количина утовареног, транспортованог и одложеног отпада и укупна вредност извршеног посла),
* Потврда о примљеној количини отпада у „тонама“ и „M3“ на депонију издата од стране Оператера
* копије извода промене стања на рачуну Корисника средстава за извршено плаћање на реализацији предмета из члана 1 овог уговора,
* Остала документација од значаја за правдање средстава, која са доставља на захтев Даваоца средстава.

Додељена средства се правдају документацијом и радовима који потичу након датума закључења уговора између Секретаријата и Корисника средстава.

**Праћење извршавања уговора**

Члан 17.

Контролу примене закона у области материјално-финансијског пословања, наменског и законитог коришћења дозначених средстава и предузимање мера, вршиће надлежна буџетска инспекција, a Корисник средстава је дужан да служби надлежне буџетске инспекције омогући несметану контролу наменског и законитог коришћења добијених средстава.

Покрајински секретаријат задржава право да, поред Буџетске инспекције, врши увид у реализацију предмета овог уговора, а Корисник средстава је дужан да омогући представнику Покрајинског секретаријата увид у реализацију уговора.

Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора, a Корисник средстава је дужан да служби буџетске инспекције омогући несметану контролу наменског и законитог коришћења добијених средстава.

Члан 18.

У случају неизвршавања уговорене обавезе или ненаменског утрошка средстава уговор ће се раскинути, а корисник средстава у обавези да вратити целокупан износ исплаћених средстава, са законском затезном каматом, почевши од дана исплате средстава до дана враћања средстава.

**Завршне одредбе**

Члан 19.

Правилник ступа на снагу даном објављивања у „Службеном листу Аутономне покрајине Војводине”.

Бр: 104-401-8832/2023-1

Дана 20.09.2023. године

**Покрајински секретар**

**Владимир Галић**